钦定古今图书集成/历象汇编/乾象典/第088卷 > 性理会通 > 《䜩雪记》马之骏
## 钦定古今图书集成/历象汇编/乾象典/第088卷 > 性理会通 > 《䜩雪记》马之骏

《䜩雪》者，癸丑嘉平十九夜，赴友人戚不磷之招也。方
䜩而雪作䜩，乃不于舟而于桥，遴境以远为胜也。与
䜩者凡五人。一客幅巾长髯，立盖下，哑哑笑而沈沈
酌者，云间王季高也；一客毡巾褐衣，以袖障歌儿，立
髯客右，貌微瘁而神扬者，吴趋钦子渊也；一客长身
劲削，髯鬖鬖如涧松，立桥柱旁，反向舟有所呼者，不
磷也；一少年晋巾俯躬，手叵罗进客者，《不磷子》，戚时
风也；一客氅衣执大斗，依盖立前髯客之左者，则关
使不佞也。歌儿凡三人，一白晳单衣，寒粟隆隆，起颊
辅间，身昵就客，即褐衣者之所障也；一色微深黝，有
声，立次单衣儿；其一清丽柔冶，衣旧纻，著屐，立关使
者旁，若有所耳语而不闻也。侍史凡二人，方肥类驵
贾，立桥下一微泽，工顾盼，燃火树竹爆以佐欢。小奚
二人，迭出供酒，脚《鹿遫》如奔马，遥视如鸟，近至乃如
鬼矣。桥势敻出，蛇若癯龙。山峦原野，屋庐帆墙，缺岸
断崖，田塍村冢，与雪生态，靡不了了。远既森蔼，近逾
莹彻，寒波不声，灯出荟蘙。余顾而乐之，舌钻目酬，空
色无主。意在语则忘歌，意在歌则忘语。觞至或旁求
贷，觞虚或自求益，以故觥筹不可算也。客曰：“南雪不
积地者，三年于斯矣，盖不磷之折简也，期中更焉，更
乃得雪不更或不雪也。余及二三子入舟则雪大如
掌，登桥则小，间再入舟则大如卵。雪之媚吾酣而毕
其工也，则今日之役雪宾也，余及二三子皆主也。古
之献”酬必颂祷，故主万年，客千秋，余何以祝吾雪文
辞，其可已乎。